„Гангстерска приказна“ ги истражува расните односи
Инспириран од Шекспир, филмот говори за двајца љубовници - еден од афро-Американец, другиот од латиноамериканско потекло
Приказната е инспирирана од „Ромео и Јулија“ на Вилијам Шекспир, но во филмот, еден од љубовниците е афро-Американец, а другиот од латиноамериканско потекло. Во светот на забавата доминираат високобуџетните холивудски филмови, но стотици помали, од поинакви категории, исто така имаат своја специфична публика. Една од категориите е наречена - урбани филмови, популарни меѓу афро-Американците. Меѓу најуспешните режисери на вакви нискобуџетни филмови е Грег Картер, кој продуцирал 18 остварувања изминатите години, а половината од нив ги режирал самиот. Во новиот филм на Картер има многу акциони сцени, но и романтика и хумор. Се нарекува “Гангстерска љубовна приказна“. Приказната е инспирирана од „Ромео и Јулија“ на Вилијам Шекспир, но во филмот, еден од љубовниците е афро-Американец, а другиот од латиноамериканско потекло: „Ако Шекспир живеел во денешно време, веројатно малку ќе ја променел приказната. Ромео и Јулија би била приказна за двајца луѓе од различни раси“, вели Картер. Филмот го снимил на повеќе локации во Хјустон, така што изгледа дека дел е направен во Мексико, а дел во Беверли Хилс. Картер го припишува својот успех како независен режисер на дисциплинираниот пристап во правењето на филм, како и грижата за тоа што сака да види публиката. Сега работи и во Лос Анџелес, „престолнината“ на американската филмска индустрија, но вели дека тексашката метропола и натаму е негова омилена филмска локација. „Во Лос Анџелес, се борите за место под сонцето. Во Хјустон е обратно – сите ве поддржуваат“, коментира Картер. Доказ дека и за нискобиџетните филмови има добар интерес е податокот дека Картер неодамна постигна договор за глобален маркетинг на неговиот филм на ДВД ширум светот преку Интернет-страницата МЦМ.тв.